Léon Bonnat

Arlunydd o Ffrainc oedd Léon-Joseph-Florentin Bonnat (20 Mehefin 1833 – 8 Medi 1922) sydd yn nodedig am ei bortreadau ac am fod yn athro i nifer o arlunwyr enwog.

Ganed ef yn Baiona yng ngogledd Gwlad y Basg, yng nghyfnod Brenhiniaeth y Gorffennaf. Astudiodd dan Federico Madrazo ym Madrid a Léon Cogniet ym Mharis. Gwelir dylanwad celf Faróc Sbaenaidd yn ei baentiadau crefyddol cynnar.

Ym 1875 cychwynnodd ar ei gyfres o ryw 200 o bortreadau o Ewropeaid ac Americanwyr amlwg, yn eu plith Adolphe Thiers, Victor Hugo, Hippolyte Taine, Louis Pasteur, a Jean-Auguste-Dominique Ingres. Yn y rhain, gwelir dylanwad Diego Velázquez a'r arlunwyr realaidd Sbaenaidd.

Penodwyd Bonnat yn athro paentio yn yr École des Beaux-Arts, Paris, ym 1888, ac yn gyfarwyddwr yr ysgol honno ym 1905. Ymhlith ei ddisgyblion oedd Thomas Eakins, Gustave Caillebotte, ac Henri de Toulouse-Lautrec. Bu farw ym Monchy-Saint-Éloi, Oise, yn 89 oed.

 Cyfeiriadau 

Categori:Genedigaethau 1833
Categori:Marwolaethau 1922
Categori:Academyddion o Ffrainc
Categori:Academyddion o Wlad y Basg
Categori:Arlunwyr y 19eg ganrif o Wlad y Basg
Categori:Arlunwyr yr 20fed ganrif o Wlad y Basg
Categori:Peintwyr y 19eg ganrif o Ffrainc
Categori:Peintwyr yr 20fed ganrif o Ffrainc
Categori:Peintwyr portreadau o Ffrainc
Categori:Peintwyr portreadau o Wlad y Basg
Categori:Pobl o Pyrénées-Atlantiques